Hekk kif dan ix-xahar jiġi mfakkar il-Jum Internazzjonali tal-Edukazzjoni, ir-rwol soċjali ta' intrapriżi kbar fis-settur tal-edukazzjoni ħa xejra kruċjali, speċjalment matul il-pandemija. Il-Bank of Valletta huwa sostenitur ewlieni tal-edukazzjoni f'Malta kif jixhdu d-diversi programmi u inizjattivi li ġew appoġġjati mill-Bank matul is-snin. "L-edukazzjoni hija għal qalbna ħafna u hija wieħed mill-pilastri ewlenin tal-Programm tal-Komunita tagħna," qal Charles Azzopardi, Eżekuttiv PR u Marketing fi ħdan il-BOV. "Il-Bank jagħmel sforzi konsiderevoli fl-appoġġ ta' programmi edukattivi għat-tfal u ż-żgħażagħ u jipprovdi wkoll finanzjament affordabli għal edukazzjoni ogħla. Norganizzaw ukoll bosta sessjonijiet edukattivi u informattivi, relatati ma' aspetti finanzjarji kemm għall-pubbliku ġenerali kif ukoll għall-komunità tan-negozju. Il-Bank jinkoraġġixxi u jappoġġja b'mod attiv it-tagħlim kontinwu fost l-impjegati tiegħu permezz ta' programmi intensivi ta' taħriġ." Il-Bank of Valletta ilu jappoġġja l-programm Aqra Miegħi għal dawn l-aħħar sitt snin. Il-programm, immexxi mill-Aġenzija Nazzjonali tal-Litteriżmu, jippromwovi esperjenzi ta' qari fi gruppi u jiffoka fuq il-litteriżmu minn eta' zgħira kif ukoll l-edukazzjoni tal-ġenituri. 'Il-fuq minn 15,000 tifel u tifla gawdew minn dan il-programm mit-tnedija tiegħu. Il-pandemija COVID-19 rat lil Aqra Miegħi jimxi minn ambjent tal-klassi għal wieħed online u jipprovdi sigħat sħaħ ta' qari b'mod divertenti għat-tfal żgħar u dawk li jieħdu ħsiebhom. "Proġett ieħor li bdejna dan l-aħħar, huwa t-twaqqif ta' kamra multi-sensorja fiċ-Ċentru Interattiv tax-Xjenza Esplora. Dan huwa spazju speċifikament iddisinjat sabiex jipprovdi persuni b'diżabilità ambjent addattat biex ikunu jistgħu jagħmlu l-aħjar użu mit-tagħlim permezz ta' divertiment, rilassament u esperjenzi sensorjali." "Lil hinn mill-Programm tal-Komunita' tagħna, nfasslu wkoll prodotti b'tali mod li jipprovdu finanzjament aktar aċċessibbli għal edukazzjoni ogħla. Is-sena li għaddiet, permezz tal-BOV Studies Plus+, tajna mal-€5.5 miljun f'finanzjament lil 145 student biex jinvestu fl-edukazzjoni tagħhom. B'hekk studenti u professjonisti li forsi kienu jżommu lura minħabba sfidi finanzjarji, setgħu jkomplu l-istudji lejn il-karriera ta' l-għażla tagħhom." Il-Bank of Valletta huwa kburi bis-sħubija tiegħu ma' numru ta' gruppi li jkopru organizzazzjonijiet ta' studenti, kmamar tan-negozju u istituti ta' tagħlim. L-istaff tal-BOV, b'mod volontaru, jagħtu l-ħin tagħhom biex jaqsmu l-għarfien tagħhom dwar suġġetti varji bħal soft skills, edukazzjoni finanzjarja, immaniġġjar tan-negozju, sigurtà onlajn u għarfien dwar is-saħħa fuq bażi regolari. Matul l-2020, il-Bank organizza u ko-ospita aktar minn 32 webinar, ippublika 'l fuq minn 200 artiklu u 70 filmat edukattiv, u għamilhom disponibbli għal kull min hu interessat. "Fil-Jum Internazzjonali tal-Edukazzjoni, inħarsu lura għal dak li għamilna u r-riżultati miksuba konformi mal-impenn tagħna lejn il-valuri Ambjentali, Soċjali u Governanza (ESG) biex nikkontribwixxu lejn edukazzjoni ta' kwalità inklussiva u ekwa u nippromwovu opportunitajiet ta' tagħlim tul il-ħajja. Tassew kburin li l-isforzi kollha tagħna f'dan il-qasam qegħdin jagħtu r-riżultati mixtieqa. Dan jixhed it-twemmin qawwi tagħna li dak li ninvestu llum fl-edukazzjoni, jagħti ritorn ferm akbar lis-soċjetà Maltija fil-ġejjieni." Il-BOV Studies Plus+ huwa appoġġjat mill-Programm Operattiv II, kofinanzjat mill-Fond Soċjali Ewropew u mmexxi mill-Bank Malti għall-Iżvilupp, filwaqt li jibbenefika mill-iskema ta' garanziji tal-MDB. Maħruġa mill-Bank of Valletta p.l.c., 58, Triq San Żakkarija, il-Belt Valletta VLT 1130. Bank of Valletta p.l.c. hija kumpanija pubblika b'responsabbiltà limitata regolata mill-MFSA, liċenzjata biex twettaq in-negozju tas-servizzi bankarji u ta' investiment skont l-Atti tas-Servizzi Bankarji u ta' Investiment (Kap.370, 371 tal-Liġijiet ta' Malta).